Vukašin Brajić

**Vukašin Brajić** je bosanskohercegovački pjevač. Rođen je 9.2. 1984. u Sanskom Mostu, ali zbog rata u Bosni preselio se sa porodicom u Srbiju i sada živi u Beogradu. Bio je učesnik muzičkog reality show-a Operacija Trijumf, koji se emitovao preko šest nacionalnih televizijskih mreža u pet balkanskih zemalja (Bosna i Hercegovina, Makedonija, Srbija, Hrvatska i Crna Gora), gdje je zauzeo drugo mjesto.

Brajić je predstavljao Bosnu i Hercegovinu na Eurosongu 2010 sa pjesmom "Thunder and Lightning" Dine Šarana.

## Biografija

Rođen je kao najstarije od troje djece oca Sime i majke Dušanke. Ima mlađeg brata Nenada i mlađu sestru Nevenu.

Interes za muziku pokazao je još u ranom djetinjstvu kada je od roditelja u trećem razredu zatražio da ga upišu u muzičku školu, što u teškom ratnom vremenu nije bilo moguće. Upravo zbog rata, Vukašinova porodica se 1995. godine preselila iz Bosne i Hercegovine u Srbiju u mjesto Mali Požarevac u Sopotu, gdje su bili godinu dana, da bi se nakon toga preselili u Čačak, gdje porodica Brajić i danas živi. U Čačku je Vukašin završio osnovnu školu i gimnaziju. Za Čačak su vezani i njegovi muzički počeci. Iako mu roditelji nisu mogli priuštiti muzičko obrazovanje, Vukašin se sam trudio učeći iz knjiga i sa interneta te je svladao sviranje klavijatura i gitare, koju je sa nepunih 15 godina dobio na poklon od ujaka, i rekao porodici: "*Jednog dana sve vas će ova gitara da hrani*". Također je pjevao u horu, plesao u plesnom klubu "Luna", te je bio član Dramskog kluba književne omladine. Tako je stekao prva iskustva u javnim nastupima i na takmičenjima.

Sa 19 godina odlazi iz Čačka u Negotin gdje je upisao Učiteljski fakultet jer mu je on pružao ono što voli - scenski pokret, muziku i pjevanje. Vukašin je zavolio rad s djecom i govorio je kako su učenici njegova publika, a učionica scena. Od diplome ga danas dijeli još samo diplomski rad koji je odgodio zbog početka muzičke karijere. U Negotinu mu je cimer bio gitarist jednog benda od kojega je Vukašin naučio mnogo i znatno usavršio sviranje gitare.

## Affect
 
Dok je bio na trećoj godini fakulteta odlazi iz Negotina u Beograd. Naime, 2003. godine u Negotinu je upoznao Darka Nikodijevića i Nemanju Anđelkovića koji su iste godine snimili nekoliko pjesama koje pripadaju melodičnom metal-rock žanru i odlučili napraviti grupu koji su nazvali Affect. Kako nisu imali vokal, uvidjevši da Vukašin dobro pjeva, voli muziku, te uz to svira gitaru, pozvali su njega. U ljeto 2004. Vukašin je snimio s njima četiri pjesme. Vukašinu su se pjesme svidjele i brzo se pronašao u njima. Početkom 2005. godine Affect dobiva stalnu postavu kada mu se priključuju basist Nikola Dimitrijević i bubnjar Željko Despić. Zbog ograničenih uslova do 2006. godine radili su na snimanju 10 pjesama za album.
 
U ljeto 2006. godine stupili su u kontakt s Ognjenom Uzelcem, direktorom PGP RTS-a koji im je pružio mogućnost da PGP izda Affectu promotivni cd-singl sa dvije pjesme. U jesen iste godine su u studiju 5 PGP RTS-a snimili svoje dvije pjesme "Ništa više ne ostaje" (u engleskom originalu "Read from my eyes") i instrumentalnu obradu tradicionalne srpske pjesme "Ajde Jano", koju su oni svirali u heavy-metal žanru. U aprilu 2007. godine izdali su taj promotivni singl objavljen u 150 primjeraka. Uživo su nastupali po Beogradu na mjestima na kojima se svira rock'n'roll, a uz pomoć ekipe radija Beograd 202 su nastupali i van Beograda. Zbog mnogo razloga, od kojih je jedan taj da se samo Vukašin od svih članova benda želio baviti muzikom profesionalno, projekt je krajem iste godine stavljen na pauzu, ali Darko Nikodijević i Nemanja Anđelković i dalje su uz Vukašina kao dio tima koji će raditi s njim i na projektima koji slijede.

## Lucky Luke
Vukašin se i nakon prestanka rada Affecta nastavlja baviti muzikom u akustičnom duetu Lucky Luke (bivši Ausonia Duo) sa Markom Marićem. Njih dvojica su nastupali zajedno sve do Vukašinovog odlaska u Operaciju Trijumf. Također su imali i nekoliko televizijskih nastupa u jutarnjim programima i dnevnim kronikama.

## Operacija Trijumf

Vukašinova priča o Operaciji Trijumf počinje kada ga je njegov cimer iz Negotina Bojan obavjestio da je počelo prijavljivanje, a kum Marko popunio prijavnicu. Vukašin, koji je u to vrijeme bio u Negotinu gdje se posvetio fakultetu, odmah je krenuo sa pripremama. Otišao je u Beograd i sav novac zarađen na svirkama trošio je na sate pjevanja kod profesorice Tanje Andrejić s kojom je radio tri mjeseca.

Prošavši na audicijama, tokom ljeta je odradio nekoliko promotivnih koncerata širom Srbije sa ostalim sudionicima showa iz Srbije. Vukašinu je rodni grad Sanski Most pa je, iako već 13 godina živi u Srbiji, u showu sudjelovao kao predstavnik Bosne i Hercegovine.

29. septembra 2008. počeo je show prvom Galom na kojoj je Vukašin u duetu sa Ivanom Nikodijević otpjevao pjesme "Kad padne noć" Riblje Čorbe i pjesmu "Enter Sandman" koju izvodi Metallica. Već na drugoj Gali uslijedila je njegova prva nominacija nakon izvedbe pjesme "Kiselina" grupe Van Gogh, a za razlog nominacije Vukašin je ostao uskraćen. Tada ga je spasio direktor. Sedma Gala je donijela grupnu nominaciju nakon koje je Vukašin ostao u daljnjem takmičenju. Tada je sve oduševio odličnom izvedbom i scenskim nastupom pjesme "Klatno" grupe Van Gogh, ali je poslije slijedećeg nastupa, na kojem je izveo pjesmu "Highway To Hell" grupe AC/DC, zaradio prvu nominaciju nakon koje je publika odlučivala o njegovom ostanku na akademiji. U neizvjesnoj borbi sa Đorđem Gogovim, koji je do tada u više navrata bio među favoritima publike, Vukašin je uspio proći dalje. Te je večeri izveo pjesmu "More Than Words" grupe Extreme, koja je ostala zapamćena kao jedan od njegovih najboljih nastupa u kojem je pokazao i svoje umijeće sviranja akustične gitare, te u duetu sa Đorđem Gogovim pjesmu Lennyja Kravitza "Are You Gonna Go My Way". Već na slijedećoj Gali nastavio se niz u kojem je njegov ostanak u showu bio stavljen pred publiku. Na 10. Gali je nakon izvedbi pjesme "Kreni prema meni" Partibrejkersa i Beatlesovih "Help!" i "A Hard Day's Night" ponovno nominovan, sada sa Nikolom Sarićem. Ponovno ostavši na akdemiji, pored jednog od dotadašnjih favorita publike, zaradio je nadimak "ubica favorita". No žiri ga ponovno nominuje, ovaj put sa Sonjom Bakić. Slijedeća Gala je donijela izvedbu pjesme "Nothing Else Matters" grupe Metallica, u kojoj je ponovno pokazao gitarističko umijeće, i duet sa Sonjom pjesme "Svet tuge" od Negativa, te pjesme "Mi plešemo" i "Maljčiki" sa Anom Bebić i Igorom Cukrovim. Vukašin je i ovu nominaciju "preživio" na sreću mnogobrojnih fanova čiji se broj iz dana u dan povećavao, ali žiri je opet učinio potez koji im je postao rutina, ponovno ga je nominirao, sada sa Igorom Cukrovim. Publika ga je ponovno ostavila na akademiji i Vukašin se našao u polufinalu. U polufinalu je sve oduševio izvedbama pjesama "Angels" Robbieja Williamsa te pjesme "Ugasi me" koju je otpjevao sa Akijem Rahimovskim. U finale je ušao kao drugoplasirani, iza Adnana Babajića. Finale je otvorila pjesma "Live And Let Die" koju su skupa otpjevali svi finalisti. Vukašin je uz nju otpjevao još tri pjesme, "Easy" Commodorsa, te već prije izvedene "More Than Words" i "Highway To Hell".

Takmičenje u showu je završio kao drugoplasirani iza pobjednika Adnana Babajića. Sudeći po objavljenim podacima, Vukašin je osvojio približno 330 000 glasova.

Vukašin se istaknuo po mnogo čemu tokom showa i stekao naklonost mnogobrojne publike svih generacija i iz svih zemalja bivše Jugoslavije. O njemu se govori kao o čovjeku koji je ujedinio prostor cijele bivše države. Ostao je zapamćen po svojim odličnim vokalnim i scenskim nastupima koji su mu, prema ocjeni žirija, donijeli "najbolju prosječnu ocjenu od svih studenata". Pamti se i po izjavi "Forumaši su najgori ljudi. I ja sam Forumaš!", koja ga je učinila miljenikom forumaša.

## Karijera poslije Operacije Trijumf
 
Vukašin je 23.2.2009. godine nastupio sa članovima OT Benda i Sonjom Bakić kao predgrupa svjetskoj zvijezdi Jamesu Bluntu na njegovom koncertu u Beogradu pred nekoliko hiljada gledatelja.

Kao član OT Benda, Vukašin se plasirao na Beoviziju 2009 (takmičenje za predstavnika za Eurosong) sa pjesmom „Blagoslov za kraj“. Na polufinalnoj večeri, 7. marta 2009. godine, OT Bend je osvojio maksimalna 24 boda i ušli su u finale kao prvoplasirani. Dan kasnije, u finalu, od publike je ponovo dobio maksimalnih 12 bodova, sa osvojenim rekordnim 28 521 glasom od ukupno 53 550 glasova koje je pristiglo za svih 11 kompozicija. To ipak nije bilo dovoljno za pobjedu, jer je žiri ovoga puta grupi dao svega 5 bodova, tako da u konačnom plasmanu, OT Bend je završio kao drugoplasirani.

19. i 20. aprila 2009. godine Vukašin je, sa ostalim učesnicima Operacije Trijumf, održao dva koncerta u Sava centru u Beogradu pred oko 10000 posetilaca. Pjevao je pjesme OT Benda, kao i nekoliko domaćih i stranih hitova.

Tijekom ljeta 2009. godine takmičari prve Operacije Trijumf su napravili turneju po Crnoj Gori, čija je kruna bio koncert na punom Stadionu malih sportova u Podgorici.

Na muzičkom ljetnom festivalu "Sunčane skale 2009" u Herceg Novom, na prvoj večeri festivala pod nazivom "Prinčeve nagrade", OT Bend je odnio nagradu za "otkriće godine".

12. jula 2009. godine, u Beogradskoj areni, OT Bend, zajedno sa Anom Bebić, je nastupio na svečanoj ceremoniji kojom su zatvorene 25. ljetne Univerzitetske sportske igre, koje su u glavnom gradu Srbije od 1. do 12. jula okupile 8.200 učesnika iz 145 zemalja.

Bivši studenti Operacije Trijumf su imali i nekoliko većih i manjih nastupa po gradovima Srbije. Jedan od zapaženijih bio je koncert OT Benda sa Anom Bebić na centralnom gradskom trgu u Užicu, pred oko 10.000 ljudi.

Za kraj godine, ostavljen je "Oproštajni koncert Operacije Trijumf" u Sava Centru u Beogradu. Studenti su se na taj način oprostili od zajedničkih nastupa pod imenom Operacije Trijumf, poželivši da dalju karijeru gradi svako za sebe.

Umjetnički ansambl "Stanislav Binički", pod dirigentskom upravom Vojkana Borisavljevića, održao je 21. decembra 2009. godine, koncert pod nazivom "Mama Mia" u Domu sindikata, na kome su izveli hitove švedske grupe ABBA. Pod pokroviteljstvom Ambasade Švedske u Srbiji, kao vokalna podrška je nastupio OT Bend, a pored njih i Maja Odžaklijevska, Nada Pavlović, Tijana Dapčević, Jelena Jovičić, Milena Vasić, Dejan Lutkić i Marinko Madžgalj. Specijalni gost koncerta bila je primadona Beogradske opere Jadranka Jovanović.

11. januara 2010. godine, objavljeno je da će Vukašin Brajić, sa kompozicijom "Thunder and Lightning" Edina - Dine Šarana, predstavljati Bosnu i Hercegovinu na 55. Takmičenju za pjesmu Evrovizije te godine u Oslu (Norveška). Bosna i Hercegovina je prošla u finale i među 25 zemalja koje su se našle u finalu zauzela 17. mjesto.

## Singlovi

### OT Bend singlovi
OT Bend - "Blagoslov za kraj"

OT Bend - "Strpi se još malo"

OT Bend i Karolina - "Zaboravi"

### Solo singlovi

Vukašin Brajić - "Thunder and lightning" / "Munja i grom"
Vukašin Brajić i Alogia - "Od svega umoran"

## Reference

## Vanjske veze

* Službena stranica
* Vukašin Brajić na službenoj stranici Operacije Trijumf